CELEX: 52005XG0610(01)
Language: lt
Date: 2005-05-24
Title: 2005 m. gegužės 24 d. Tarybos išvados dėl naujų rodiklių švietimo ir mokymo srityje

10.6.2005   
            
            
               LT
            
            
               Europos Sąjungos oficialusis leidinys
            
            
               C 141/7
            
         
      TARYBOS IŠVADOS
   
   2005 m. gegužės 24 d.
   dėl naujų rodiklių švietimo ir mokymo srityje
   (2005/C 141/04)
   TARYBA,
   atsižvelgdama į:
   
               1.
            
            
               2000 m. kovo 23–24 d. Lisabonos Europos Vadovų Tarybos nustatytą ir 2001 m. kovo 23–24 d. Stokholmo Europos Vadovų Tarybos dar kartą patvirtintą naują strateginį tikslą Europos Sąjungos „žiniomis grindžiamą ekonomiką padaryti pačia konkurencingiausia ir dinamiškiausia pasaulyje, pajėgią darniai augti, sukuriant daugiau ir geresnių darbo vietų, stiprinant socialinę sanglaudą“;
            
         
               2.
            
            
               2005 m. pavasario Europos Vadovų Tarybos išvadas, kuriose pabrėžiama, kad „žmogiškasis kapitalas yra svarbiausias Europos turtas“ (1);
            
         
               3.
            
            
               Lisabonos Europos Vadovų Tarybos tvirtinimą, kad Europos švietimo ir mokymo sistemą reikia derinti prie žinių visuomenės poreikių bei prie poreikio turėti aukštesnio lygio ir geresnės kokybės užimtumą, bei į Lisabonos Europos Vadovų Tarybos įgaliojimus Švietimo tarybai „siekiant prisidėti prie Liuksemburgo ir Kardifo procesų, bendrai apsvarstyti konkrečius švietimo sistemos ateities tikslus, pagrindinį dėmesį skiriant bendriems reikalams ir prioritetams bei gerbiant nacionalinę įvairovę“ (2);
            
         
               4.
            
            
               2002 m. kovo 15–16 d. Barselonos Vadovų Tarybos išvadas (3), kuriose, siekiant, kad Europos švietimo ir mokymo sistema taptų „pasaulinės kokybės standartu iki 2010 m.“, buvo patvirtinta darbo programa (4), įskaitant preliminarų rodiklių, kuriais būtų vertinama pažanga įgyvendinant trylika konkrečių tikslų taikant atvirą koordinavimo metodą, sąrašą, bei kuriose buvo raginama nustatyti kalbinį kompetencijos rodiklį;
            
         
               5.
            
            
               patvirtinimą, kad rodikliai ir penki atskaitos lygiai yra labai svarbūs nustatant gaires ir vertinant pažangą siekiant Lisabonos tikslų švietimo ir mokymo srityje (5);
            
         
               6.
            
            
               2004 m. vasario mėn. bendrą tarpinį pranešimą (6), kuriame buvo pabrėžta būtinybė pagerinti esamų rodiklių kokybę ir palyginamumą pirmiausia visą gyvenimą trunkančio mokymosi srityje, bei jame pateiktą prašymą, kad Nuolatinė grupė dėl rodiklių ir gairių ir visos esančios darbo grupės iki 2004 m. pabaigos pasiūlytų parengimui skirtą naujų rodiklių ribotą sąrašą;
            
         
               7.
            
            
               Komisijos preliminarų atsakymą į šį prašymą, kuriame pateikiamos galimos trumpalaikės, vidutinės trukmės ir ilgalaikės strategijos devyniose rodiklių srityse (7);
            
         DAR KARTĄ PATVIRTINA, kad
   
               8.
            
            
               periodiška atliktos veiklos ir pažangos stebėsena naudojant rodiklius ir gaires yra esminė Lisabonos proceso dalis, kuri padeda nustatyti proceso stipriąsias ir silpnąsias ypatybes, siekiant nubrėžti strategines gaires ir vadovauti įgyvendinant „Švietimas ir mokymas 2010“ strategijos trumpalaikes ir ilgalaikes priemones;
            
         PRIPAŽĮSTA, kad
   
               9.
            
            
               pageidautina parengti darnią rodiklių ir gairių sistemą norint stebėti atliktą veiklą ir pažangą švietimo ir mokymo srityje;
            
         
               10.
            
            
               naujiems rodikliams reikalingų duomenų parengimas gali būti ilgalaikis projektas, kuris prireikus gali tęstis 5–10 metų;
            
         
               11.
            
            
               tvirtesnį bendradarbiavimą švietimo ir mokymo srityje galima būtų panaudoti rengiant darnią ir tinkamais duomenų šaltiniais grindžiamą rodiklių sistemą, kuri peržengtų Lisabonos perspektyvos iki 2010 m. ribas;
            
         
               12.
            
            
               „visą gyvenimą trunkančio mokymosi tyrimo grupės“ ISPRA Jungtiniame tyrimų centre sukūrimas gali labai padidinti Komisijos tyrimų galimybes rengiant naujus rodiklius;
            
         PABRĖŽIA, kad
   
               13.
            
            
               reikėtų visapusiškai naudotis esamais duomenimis ir rodikliais, tuo pačiu metu stengiantis pagerinti jų palyginamumą, tinkamumą ir aktualumą;
            
         
               14.
            
            
               rengiant naujus rodiklius reikia visapusiškai pripažinti valstybių narių atsakomybę organizuojant švietimo sistemas ir negalima užkrauti perdėtos administracinės ar finansinės naštos atitinkamoms organizacijoms ir institucijoms; taip pat tai nereiškia, kad neišvengiamai reikia padidinti pažangos stebėsenai skirtų rodiklių skaičių;
            
         
               15.
            
            
               reikia toliau stiprinti bendradarbiavimą su kitomis šioje srityje veikiančiomis tarptautinėmis organizacijomis (pvz., EBPO, Unesco, TEA), pirmiausia siekiant pagerinti tarptautinę duomenų darną.
            
         RAGINA Komisiją:
   
               16.
            
            
               rodiklių sričių, kurioms duomenys jau yra surinkti arba yra planuojami ES tyrimai, atžvilgiu toliau rengti ir pateikti Tarybai strategijas šiose rodiklių srityse: investicijų veiksmingumas, IRT, mobilumas, suaugusiųjų švietimas, mokytojai ir instruktoriai, profesinis švietimas ir mokymas, socialinė įtrauktis ir aktyvus pilietiškumas;
            
         
               17.
            
            
               rodiklių sričių, kurioms nėra palyginamųjų duomenų, atžvilgiu pateikti Tarybai išsamius pasiūlymus dėl tyrimų rengiant naujus rodiklius šiose srityse:
               
                           —
                        
                        
                           mokymasis mokytis;
                        
                     
                           —
                        
                        
                           užsienio kalbų žinios;
                        
                     bei visose kitose srityse, kuriose galėtų prireikti naujų tyrimų;
            
         
               18.
            
            
               rodiklių sričių, kuriose tarptautinės organizacijos (pvz., EBPO, Unesco, TEA) planuoja naujus tyrimus, atžvilgiu bendradarbiauti su tarptautinėmis organizacijomis, siekiant patenkinti ES informacijos poreikį tokiose rodiklių srityse: IRT, suaugusiųjų tobulinimasis ir mokytojų kvalifikacijos kėlimas, jeigu kitos tarptautinės organizacijos jau svarsto galimybę atlikti jose tyrimus;
            
         
               19.
            
            
               rengiant tokias strategijas ir naujas duomenų rinkimo priemones, taip pat bendradarbiaujant su tarptautinėmis organizacijomis:
               
                           —
                        
                        
                           prireikus nagrinėti jų politinę svarbą, taip pat atsižvelgiant į žmogiškojo kapitalo raidos ir integruotos švietimo bei užimtumo politikos santykį;
                        
                     
                           —
                        
                        
                           pateikti siūlomų naujų tyrimų išsamias technines charakteristikas;
                        
                     
                           —
                        
                        
                           įtraukti reikalingo parengiamojo darbo kalendorinį planą;
                        
                     
                           —
                        
                        
                           įtraukti galimų išlaidų ir reikalingos infrastruktūros, kurių reikia atliekant tokį parengiamąjį darbą ir vėliau renkant duomenis dalyvaujančiose valstybėse narėse bei Komisijoje, sąmatą;
                        
                     
                           —
                        
                        
                           apibrėžti tinkamas valdymo struktūras, kurios valstybėms narėms sudarytų sąlygas dalyvauti atliekant metodinį ir parengiamąjį darbą bei sugebėti priimti reikiamus sprendimus, kad būtų užtikrintas tinkamų ir aukštos kokybės duomenų rengimas pagal kalendorinį planą.
                        
                     
         
               20.
            
            
               siekiant ne vėliau kaip 2006 m. pabaigoje padaryti pranešimą Tarybai:
               
                           —
                        
                        
                           įvertinti iniciatyvas kitose tyrimų srityse, įskaitant IRT poveikį mokymui ir mokymuisi, mobilumo poveikį darbo rinkai ir aukštųjų mokyklų studentų socialinę kilmę;
                        
                     
                           —
                        
                        
                           įvertinti pažangą, padarytą rengiant darnią rodiklių ir gairių sistemą įgyvendinant Lisabonos tikslus švietimo ir mokymo srityje, bei persvarstyti pažangos stebėsenai skirtų esamų rodiklių tinkamumą.
                        
                     
         
      (1)  Dok. 7619/05, 34 dalis.
   
      (2)  Dok. SN 100/1/00 REV 1, 27 dalis.
   
      (3)  SN 100/1/02 REV 1.
   
      (4)  2002 m. vasario 14 d. Švietimo tarybos priimta „Detali darbo programa dėl tolesnių veiksmų, susijusių su pranešimu apie švietimo ir mokymo sistemos konkrečius tikslus“.
   
      (5)  2003 m. gegužės 5 d. priimtos Tarybos išvados dėl gairių.
   
      (6)  2004 m. vasario 26 d. Tarybos ir Komisijos kartu priimtas tekstas „Švietimas ir mokymas 2010“ – Neatidėliotinų reformų svarba Lisabonos strategijos sėkmei.
   
      (7)  Komisijos tarnybų darbinis dokumentas „Nauji rodikliai švietimo ir mokymo srityje“ (SEC(2004), 1524).